**GUVERNUL ROMÂNIEI**

****

**ORDONANȚĂ DE URGENȚĂ**

**pentru completarea Ordonanței de urgență a Guvernului nr. 196/2005 privind Fondul pentru mediu**

Având în vedere necesitatea instituirii, în favoarea Administrației Fondului pentru Mediu, a cadrului legal de gestionare și implementare a proiectelor aferente lucrărilor de închidere şi ecologizare a depozitelor de deşeuri, care sunt finanțate din bugetul de stat, din fonduri europene structurale şi de investiţii sau alte fonduri externe, în contextul Hotărârii Curții de Justiție a Uniunii Europene, denumită în continuare, CJUE, în cauza C-109/22, Comisia împotriva României, pentru neexecutarea Hotărârii CJUE în cauza C-301/17 referitoare la neîndeplinirea, de către România, a obligațiilor prevăzute la art. 14 lit. (b) coroborat cu art. 13 din Directiva 1999/31/CE privind depozitele de deșeuri,

În baza Hotărârii CJUE pentru depozitele rămase neconforme, respectiv, neînchise, prin care România a fost condamnată la „plata unei sume forfetare de 1,5 milioane de euro și a unei penalități cu titlu cominatoriu de 600 de euro pe depozit de deșeuri și pe zi de întârziere”, plata penalităților cominatorii curgând de la data pronunțării hotărârii în cauza C-109/22 până la conformarea totală, respectiv, Comisia transmițând la sfârșitul fiecărei perioade de șase luni, calculate de la data de 15.12.2023, o nouă solicitare de plată a penalităților pe zile de întârziere stabilite de CJUE în aceeași hotărâre,

Ținând cont de urgența necesității de închidere și ecologizare a depozitelor de deșeuri, în contextul penalităților pe zile de întârziere stabilite de Curtea de Justiție a Uniunii Europene, al căror cuantum este determinat inclusiv pe baza numărului efectiv de zile aferente neîndeplinirii obligațiilor de executare a hotărârii CJUE C-301/17,

Având în vedere prevederile Legii nr. 255/2010 privind exproprierea pentru cauză de utilitate publică, necesară realizării unor obiective de interes naţional, judeţean şi local, cu modificările și completările ulterioare, prin care sunt declarate de utilitate publică inclusiv lucrările de închidere și ecologizare a depozitelor de deșeuri, efectuate de stat prin autoritățile publice centrale, ca urmare a stabilirii în sarcina acestuia de măsuri, în baza unor hotărâri ale Curții de Justiție a Uniunii Europene, iar expropriatorul pentru lucrările de închidere și ecologizare a depozitelor de deșeuri este Ministerul Mediului, Apelor și Pădurilor, prin Administrația Fondului pentru Mediu, precum și situația unor depozite de deșeuri neconforme care nu pot face obiectul exproprierii, dar care sunt cuprinse în cauza C-109/22 și necesită lucrări de închidere și ecologizare,

Luând în considerare prevederile Ordonanței Guvernului nr. 2/2021 privind depozitarea deșeurilor, cu modificările și completările ulterioare, referitoare la faptul că operatorii depozitelor prevăzute în anexa nr. 5 - Depozite neconforme de deșeuri care trebuie închise, au obligaţia să le închidă, ca urmare a Hotărârii Curţii de Justiţie a Uniunii Europene din 18 octombrie 2018, în Cauza-301/17 Comisia Europeană/România sau a altor proceduri declanşate de Comisia Europeană împotriva României,

În baza faptului că autorităţile administraţiei publice locale trebuie să aibă în vedere prevederile Planului naţional de gestionare a deşeurilor, aprobat prin Hotărârea Guvernului nr. 942/2017, planurilor judeţene de gestionare a deşeurilor, precum și faptul că acestea trebuie să ia măsuri pentru asigurarea costurilor prevăzute pentru construirea şi exploatarea unui depozit de deşeuri municipale, costurilor estimate pentru închiderea şi monitorizarea postînchidere a depozitului, respectiv costurile pentru fondul de închidere, precum şi garanţia financiară de mediu,

Tinând cont de valoarea lucrărilor de închidere și ecologizare a depozitelor neconforme prevăzute în anexa 5 la tabelul 5.2 - Depozite neconforme clasa „b” din zona urbană din Ordonanța Guvernului nr. 2/2021, cu modificările și completările ulterioare, precum și de faptul că beneficiarii acestora sunt unităţi administrativ - teritoriale sau asociaţii de unităţi administrativ - teritoriale al căror buget nu permite suportarea cheltuielilor aferente demarării și finalizării acestor lucrări,

Având în vedere că în conformitate cu art. 13 din Ordonanța de urgență a Guvernului nr. 196/2005privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare, bugetul Fondului pentru mediu nu se poate utiliza pentru finanțarea proiectelor privind închiderea și ecologizarea depozitelor neconforme, fapt învederat și de către Curtea de Conturi a României, precum și cu art. 3 alin. (5) din aceeași ordonanță de urgență, conform căruia finanțarea unor proiecte din fonduri externe nerambursabile se poate asigura din bugetul Administrației Fondului pentru Mediu, dar ținând cont de valoarea lucrărilor de închidere și ecologizare a depozitelor neconforme de deșeuri municipale, chiar și în situația în care Administrația Fondului pentru Mediu are calitatea de solicitant eligibil la finanțare din fonduri externe nerambursabile, bugetul Administrației Fondului pentru Mediu este insuficient pentru asigurarea finanțării și implementarii unor proiecte de o asemenea anvergură, iar singura sursa de finanțare identificată până la momentul actual fiind bugetul de stat,

Luând în considerare prevederile art. 15 din Hotărârea Guvernului nr. 277/2023 pentru aprobarea Regulamentului de organizare şi funcţionare a Administraţiei Fondului pentru Mediu, conform cărora Administraţia Fondului pentru Mediu administrează în condițiile legii, patrimoniul, bunuri din proprietatea publică şi privată a statului și își asigură cheltuielile curente și de capital din veniturile proprii realizate conform art. 7 din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare,

Întrucât pentru depozitele neconforme de deșeuri municipale prevăzute în   
anexa nr. 5 „Depozite neconforme de deşeuri care trebuie închise”, la tabelul 5.2. „Depozite neconforme clasa "b" din zona urbană care au sistat/încetat depozitarea în perioada 16 iulie 2009-16 iulie 2017” din Ordonanța Guvernului nr. 2/2021, cu modificările și completările ulterioare, în legătură cu care există obligația închiderii, s-au aprobat hotărâri ale Guvernului privind înscrierea în inventarul centralizat al bunurilor din domeniul public al statului şi darea în administrarea Ministerului Mediului, Apelor şi Pădurilor, prin Administraţia Fondului pentru Mediu, a imobilelor aferente depozitelor Vulcan în județul Hunedoara, Darabani și Săveni în județul Botoșani, iar proiectele hotărârilor Guvernului pentru depozitele Lipova în județul Arad, Rupea în județul Brașov, Hurghiș în municipiul Câmpulung Moldovenesc, județul Suceava, urmează a parcurge procedura de consultare interinstituțională,

Având în vedere faptul că în Ghidul Solicitantului - Condiții de accesare a finanțării - pentru proiecte noi în sectorul deșeurilor, aprobat prin Ordinul ministrului investițiilor și proiectelor europene nr. 6641/29.10.2024, pentru Programul Dezvoltare Durabilă 2021-2027, în cadrul căruia pentru Prioritatea 1 - Dezvoltarea infrastructurii de apă și apă uzată și tranziția la o economie circulară, Obiectivul Specific RSO2.6 – Promovarea tranziției la o economie circulară și eficientă din punct de vedere al utilizării resurselor, la tipul de proiecte B - Investiții individuale suplimentare pentru închiderea și reabilitarea depozitelor de deșeuri municipale neconforme, Administrația Fondului pentru Mediu figurează la categoria de solicitanți eligibili,

Luând în considerare că apelul de finanțare pentru Obiectivul Specific RSO2.6 – Promovarea tranziției la o economie circulară și eficientă din punct de vedere al utilizării resurselor, la tipul de proiecte B, are dată de închidere 31.12.2025, iar ca cerințe privind eligibilitatea tipului de proiect B se solicită ca la elaborarea aplicației de finanțare, să fie prezentate inclusiv documentele suport, respectiv, Studiu de Fezabilitate, Analiza Cost-Beneficiu, Analiza Instituțională, Evaluarea Impactului asupra Mediului etc, precum și documentație/documentații de atribuire pentru contractele de servicii, lucrări și furnizare, doar dacă sunt activități finanțate din fondurile proprii ale solicitantilor și sunt desfășurate anterior depunerii aplicației,

În baza prevederilor art. 7 alin. (4) din Ordonanța de urgență a Guvernului nr.133/2021 privind gestionarea financiară a fondurilor europene pentru perioada de programare 2021-2027 alocate României din Fondul european de dezvoltare regională, Fondul de coeziune, Fondul social european Plus, Fondul pentru o tranziţie justă, aprobată cu modificări prin Legea nr. 231/2023, cu modificările și completările ulterioare, care prevede că în bugetul Ministerului Mediului, Apelor şi Pădurilor se cuprind creditele de angajament şi creditele bugetare aferente proiectelor de investiţii din domeniul public al statului, ai căror beneficiari identificaţi în ghidurile solicitantului sunt unităţile care funcţionează în subordinea/autoritatea/în coordonarea Ministerului Mediului, Apelor şi Pădurilor,

Ținând cont de faptul că Administraţia Fondului pentru Mediu este instituţie publică finanţată integral din venituri proprii, înfiinţată conform Ordonanţei de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare, în coordonarea MinisteruIui Mediului, Apelor şi Pădurilor ca autoritate publică centrală pentru protecţia mediului,

Având în vedere că potrivit art. 7 alin. (6) din Ordonanța de urgență a Guvernului nr.133/2021, aprobată cu modificări prin Legea nr. 231/2023, cu modificările și completările ulterioare, în bugetul Administrației Fondului pentru Mediu se cuprind creditele de angajament şi creditele bugetare aferente valorii totale a proiectelor proprii finanţate din fonduri europene,

Luând în considerare faptul că responsabilitățile cu privire la schimbările climatice necesită o abordare clară și neîntârziată pentru îndeplinirea angajamentelor asumate de România la nivel internațional, ca deziderat imperios în executarea hotărârii CJUE, precum si întreprinderea de măsuri pentru alinierea la recomandările privind asigurarea conformității de mediu în contextul aderării la OCDE,

Având în vedere necesitatea de a nu genera blocaje în asigurarea sursei de finanțare pentru elaborarea aplicației de finanțare și depunerea cererilor de finanțare de către Administrația Fondului pentru Mediu pentru proiectele privind închiderea și reabilitarea depozitelor de deșeuri municipale neconforme în cadrul Programului Dezvoltare Durabilă 2021-2027, precum și necesitatea asigurării sursei de finanțare pentru implementarea proiectelor, cu impact asupra creșterii gradului de absorbţie a fondurilor externe nerambursabile alocate României în perioada de programare 2021-2027, în conditiile unui deficit excesiv, se impune adoptarea unor măsuri imediate,

Întrucât elementele antemenţionate vizează interesul public şi constituie o situaţie de urgență şi extraordinară a cărei reglementare nu poate fi amânată,

În temeiul art. 115 alin. (4) din Constituţia României, republicată,

**Guvernul României** adoptă prezenta ordonanță de urgență**:**

**Articol unic -** Ordonanţa de urgenţă a Guvernului nr. 196/2005 privind Fondul pentru mediu, publicată în Monitorul Oficial al României, Partea I, nr. 1193 din 30 decembrie 2005, aprobată cu modificări şi completări prin Legea nr. 105/2006, cu modificările şi completările ulterioare, se completează după cum urmează:

**1. La articolul 3, după alineatul (5) se introduc cinci noi alineate,** **alin. (5¹) – (55), cu următorul cuprins:**

„(51) Prin excepție de la prevederile art.14, art.15, art. 22 alin.(2) și art. 31 din Ordonanța Guvernului nr.2/2021 privind depozitarea deșeurilor, cu modificările și completările ulterioare, Administraţia Fondului pentru Mediu asigură, în calitate de beneficiar, gestionarea și implementarea proiectelor finanţate din fonduri externe nerambursabile pentru închiderea și reabilitarea depozitelor de deșeuri neconforme preluate în patrimoniu.

(52) Finanțarea cheltuielilor pentru elaborarea aplicațiilor de finanțare în vederea încheierii unor contracte finanțate din fonduri externe nerambursabile în cadrul Programului de dezvoltare Durabilă 2021-2027, se va asigura din bugetul Administrației Fondului pentru Mediu, urmând ca ulterior să se solicite rambursarea cheltuielilor eligibile proporțional cu rata de cofinanțare conform contractului de finanțare.

(53) Finanțarea cheltuielilor pentru implementarea proiectelor pentru închiderea și reabilitarea depozitelor de deșeuri municipale neconforme ca urmare a încheierii contractelor finanțate din fonduri externe nerambursabile, va fi asigurată din bugetul de stat utilizându-se mecanismul cererilor de prefinanțare, mecanismul cererilor de plată și mecanismul rambursării cheltuielilor eligibile, în conformitate cu prevederile Ordonanței de urgență a Guvernului nr.133/2021 privind gestionarea financiară a fondurilor europene pentru perioada de programare 2021-2027 alocate României din Fondul european de dezvoltare regională, Fondul de coeziune, Fondul social european Plus, Fondul pentru o tranziție justă, aprobată cu modificări prin Legea nr.231/2023, cu modificările și completările ulterioare și ale Hotărârii Guvernului nr. 829/2022 pentru aprobarea Normelor metodologice de aplicare a Ordonanţei de urgenţă a Guvernului nr.133/2021 privind gestionarea financiară a fondurilor europene pentru perioada de programare 2021-2027 alocate României din Fondul european de dezvoltare regională, Fondul de coeziune, Fondul social european Plus, Fondul pentru o tranziţie justă, aprobată cu modificări prin Legea nr.231/2023, cu modificările și completările ulterioare.

(54) În bugetul Administrației Fondului pentru Mediu se cuprind creditele de angajament şi creditele bugetare aferente valorii totale a proiectelor proprii privind închiderea și reabilitarea depozitelor de deșeuri municipale neconforme preluate în patrimoniu finanţate din fonduri europene, cu respectarea prevederilor art. 10 şi 14 din Ordonanța de urgență a Guvernului nr. 133/2021, aprobată cu modificări prin Legea nr.231/2023, cu modificările și completările ulterioare.

(55) În bugetul Ministerului Mediului, Apelor şi Pădurilor se cuprind creditele de angajament şi creditele bugetare aferente proiectelor de investiţii din domeniul public al statului privind închiderea și reabilitarea depozitelor de deșeuri municipale, al căror beneficiar este Administrația Fondului pentru Mediu.”

**PRIM MINISTRU**

**ION - MARCEL CIOLACU**